CELEX: 32013D0258(01)
Language: et
Date: 2013-05-27 00:00:00
Title: 2013/258/EL: Nõukogu otsus, 27. mai 2013 , AKV–ELi ministrite nõukogus Euroopa Liidu nimel võetava seisukoha kohta, mis käsitleb Somaalia Liitvabariigi staatust seoses koostöölepinguga ühelt poolt Aafrika, Kariibi mere ja Vaikse ookeani riikide rühma ning teiselt poolt Euroopa Ühenduse ja selle liikmesriikide vahel

4.6.2013   
            
            
               ET
            
            
               Euroopa Liidu Teataja
            
            
               L 150/26
            
         NÕUKOGU OTSUS,
   27. mai 2013,
   AKV–ELi ministrite nõukogus Euroopa Liidu nimel võetava seisukoha kohta, mis käsitleb Somaalia Liitvabariigi staatust seoses koostöölepinguga ühelt poolt Aafrika, Kariibi mere ja Vaikse ookeani riikide rühma ning teiselt poolt Euroopa Ühenduse ja selle liikmesriikide vahel
   (2013/258/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 9,
   võttes arvesse nõukogus kokku tulnud liikmesriikide valitsuste esindajate kokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta, (1) eriti selle artiklit 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel sõlmitud partnerluslepingu, millele kirjutati alla Cotonous 23. juunil 2000 (2) ning mida muudeti Luxembourgis 25. juunil 2005 (3) ja Ouagadougous 22. juunil 2010 (4) (edaspidi „AKV-ELi leping”), artiklis 94 on sätestatud, et riik esitab ühinemistaotluse AKV-ELi ministrite nõukogule, kes kiidab selle heaks.
            
         
               (2)
            
            
               25. veebruaril 2013 esitas Somaalia Liitvabariik AKV-ELi lepingu artikli 94 kohaselt ühinemistaotluse.
            
         
               (3)
            
            
               Liit peaks toetama Somaalia Liitvabariigi ühinemise heakskiitmist AKV-ELi ministrite nõukogu poolt.
            
         
               (4)
            
            
               Somaalia Liitvabariik peaks andma ühinemisakti hoiule AKV-ELi lepingu hoiulevõtjatele, kelleks on Euroopa Liidu Nõukogu peasekretariaat ja AKV riikide sekretariaat.
            
         
               (5)
            
            
               Seepärast on asjakohane määrata kindlaks AKV–ELi ministrite nõukogus liidu nimel võetav seisukoht, mis käsitleb Somaalia Liitvabariigi staatust seoses AKV-ELi lepinguga,
            
         ON VASTU VÕTNUD KÄESOLEVA OTSUSE:
   Artikkel 1
   AKV-ELi ministrite nõukogus Euroopa Liidu nimel võetav seisukoht seoses Somaalia Liitvabariigi taotlusega saada vaatlejastaatus ja ühineda seejärel ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel sõlmitud partnerluslepinguga, millele kirjutati alla Cotonous 23. juunil 2000 ning mida muudeti Luxembourgis 25. juunil 2005 ja Ouagadougous 22. juunil 2010, tugineb käesolevale otsusele lisatud AKV-ELi ministrite nõukogu otsuse eelnõule.
   AKV-ELi ministrite nõukogu otsuse lisatud eelnõus võib poolte kokkuleppel teha vormilisi ja väiksemaid muudatusi, ilma et käesolevat otsust oleks vaja muuta.
   Artikkel 2
   Käesolev otsus jõustub selle vastuvõtmise päeval.
   
      Brüssel, 27. mai 2013
      
         
            Nõukogu nimel
         
         
            eesistuja
         
         C. ASHTON
      
   
   
      (1)  EÜT L 317, 15.12.2000, lk 376.
   
      (2)  EÜT L 317, 15.12.2000, lk 3. Lepingu parandus on avaldatud ELT L 385, 29.12.2004, lk 88.
   
      (3)  ELT L 209, 11.8.2005, lk 27.
   
      (4)  ELT L 287, 4.11.2010, lk 3.
   
      EELNÕU
      AKV-ELi MINISTRITE NÕUKOGU OTSUS nr …/…,
      …,
      mis käsitleb Somaalia Liitvabariigi taotlust saada vaatlejastaatus ja ühineda seejärel ühelt poolt Aafrika, Kariibi mere ja Vaikse ookeani riikide rühma ning teiselt poolt Euroopa Ühenduse ja selle liikmesriikide vahelise koostöölepinguga
      AKV-ELi MINISTRITE NÕUKOGU,
      võttes arvesse ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel Cotonous 23. juunil 2000 alla kirjutatud partnerluslepingut, (1) mida muudeti Luxembourgis 25. juunil 2005 (2) ja Ouagadougous 22. juunil 2010 (3) (edaspidi „AKV-ELi leping”), eriti selle artiklit 94,
      võttes arvesse AKV-EÜ ministrite nõukogu 8. märtsi 2005. aasta otsust nr 1/2005, millega võetakse vastu AKV-EÜ ministrite nõukogu töökord, (4) eriti selle artikli 8 lõiget 2,
      ning arvestades järgmist:
      
                  (1)
               
               
                  AKV-ELi leping jõustus 1. juulil 2008 vastavalt selle artikli 93 lõikele 3. Seda muudeti esimest korda Luxembourgis 25. juunil 2005 ja teist korda Ouagadougous 22. juunil 2010. Teist muudatust on kohaldatud ajutiselt alates 31. oktoobrist 2010 (5).
               
            
                  (2)
               
               
                  AKV-ELi lepingu artiklis 94 on sätestatud, et riik esitab ühinemistaotluse AKV-ELi ministrite nõukogule, kes peab selle heaks kiitma.
               
            
                  (3)
               
               
                  25. veebruaril 2013 esitas Somaalia Liitvabariik AKV-ELi lepingu artikli 94 kohaselt vaatlejastaatuse saamise ja ühinemistaotluse.
               
            
                  (4)
               
               
                  Somaalia Liitvabariik peaks andma ühinemisakti hoiule lepingu hoiulevõtjatele, kelleks on Euroopa Liidu Nõukogu peasekretariaat ja AKV riikide sekretariaat.
               
            ON TEINUD JÄRGMISE OTSUSE:
      Artikkel 1
      Ühinemis- ja vaatlejastaatuse taotluse heakskiitmine
      Somaalia Liitvabariigi taotlus ühineda ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise partnerluslepinguga, millele kirjutati alla Cotonous 23. juunil 2000 ja mida muudeti Luxembourgis 25. juunil 2005 ning Ouagadougous 22. juunil 2010, kiidetakse heaks.
      Somaalia Liitvabariik annab ühinemisakti hoiule AKV-ELi lepingu hoiulevõtjatele, kelleks on Euroopa Liidu Nõukogu peasekretariaat ja AKV riikide sekretariaat.
      Kuni ühinemiseni võib Somaalia Liitvabariik osaleda nõukogu istungitel vaatlejana.
      Artikkel 2
      Jõustumine
      Käesolev otsus jõustub järgmisel päeval pärast selle vastuvõtmist.
      
         …,
         
            
               AKV-ELi ministrite nõukogu nimel
            
            
               eesistuja
            
         
      
      
         (1)  EÜT L 317, 15.12.2000, lk 3.
      
         (2)  Leping, millega muudetakse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000 (ELT L 209, 11.8.2005, lk 27).
      
         (3)  Leping, millega muudetakse teist korda partnerluslepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud 23. juunil 2000 Cotonous ja mida muudeti esimest korda 25. juunil 2005 Luxembourgis (ELT L 287, 4.11.2010, lk 3).
      
         (4)  ELT L 95, 14.4.2005, lk 44.
      
         (5)  AKV-ELi Ministrite nõukogu 21. juuni 2010. aasta otsus nr 2/2010 (ELT L 287, 4.11.2010, lk 68).